Asics sê ekskuus oor porno op televisies | Netwerk24
Asics sê ekskuus oor porno op televisies
Deur Meghan Lawrence 30 September 2019 09:25
Die sporttoerustingmaatskappy Asics het Sondag in 'n verklaring om verskoning gevra nadat pornografie op televisieskerms in een van sy winkels in Nieu-Seeland gespeel is.
Dit volg nadat verbygangers voor 'n sportwinkel in Auckland Sondagoggend verstom gestaan het terwyl pornografiese inhoud op die winkel se televisieskerms speel.
Dit het toe al vir sowat nege uur gespeel, het die maatskappy intussen vasgestel.
Asics sê in 'n verklaring 'n onbekende persoon het toegang tot die stelsel in hul winkel in sentraal-Auckland verkry, waarna dié persoon "afkeurenswaardige inhoud" op die skerms gebeeldsend het.
"Ons wil om verskoning vra vir enigiemand wat dit dalk gesien het. Ons werk saam met ons verskaffers wat ons aanlyn veiligheid en die veiligheid van ons programmatuur behartig om seker te maak dit gebeur nie weer nie," sê Asics.
The New Zealand Herald berig die pornografie is sedert 01:00 Sondagoggend op die televisies gebeeldsend en is eers afgeskakel toe die personeel die winkel omstreeks 10:00 oopgesluit het.